**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**Г-ЖА ЦЕЦКА ЦАЧЕВА**

**ДО**

**МИНИСТЪРА НА ЗДРАВЕОПАЗВАНЕТО**

**Д-Р ПЕТЪР МОСКОВ**

**ПИТАНЕ**

**от**

**Тунчер Кърджалиев**

**и**

**Хасан Адемов,**

**Народни представители от ПГ на ДПС**

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасяме питане

**ОТНОСНО: Отнемане на разрешение на лечебно заведение**

**Уважаеми господин министър,**

До нас, като народни представители от този регион, пристигна писмо от персонала на СХБАЛ – „Папуров“ ООД. Това е болницата, която с Ваша заповед от 05.08.2015г. е закрита.

Персоналът на болницата твърди, че заповедта е необоснована, че е бил „груб начинът на извеждане с полиция на лекари и пациенти“, че те са били подложени на „унижение като български граждани, за това че са лекари в тази болница“, а също – че „хората са лишени от качествено здравеопазване“ по техен избор в болница „Папуров“.

В декларация на Районна колегия на БЛС също се твърди, че са „лишени от алтернатива 21 лекари и останалия персонал“ от право на работа, а също – „хиляди пациенти от високоспециализирана медицинска помощ“ и са „елиминирани известни , можещи и изявени специалисти“.

**Уважаеми господин министър,**

Приемайки категорично и безусловно осъдителната присъда на едно физическо лице, издадена от правораздавателната система на Република България, в персонала на споменатата болница, в обществеността на област Търговище и в нас, като народни представители възникват няколко смущаващи въпроса:

1. Присъдата от ВКС на управителя на болницата не отнема правото да се управлява лечебно заведение. Вие отнемате това право чрез възможно най-бруталния начин – затваряне на лечебното заведение. Какви са аргументите за това?
2. Нарушенията на Закона за здравето, споменати във Вашата Заповед са извършени през 2006г., а самият текст в закона е приет през 2010г. Логично е тези аргументи да са неприложими. В този аспект – дали са юридически обосновани Вашите съображения в Заповедта?
3. Допустимо ли е от правна гледна точка да се позовавате на цял един раздел (за правата на пациента), без да посочвате конкретни текстове и членове от Закона за здравето, за да отнемете разрешението на едно лечебно заведение?
4. Институцията, която според Закона за здравето има право да прави мотивирано предложение за отнемане на разрешение на лечебно заведение е Изпълнителна агенция „Медицински одит“, създадена през 2010г. Агенцията няма как да е установила през 2006г. тези нарушения. Вие не се позовавате на такава проверка, на последвал го доклад за нарушения и престъпване на Закона за здравето. Нещо повече – от Заповедта Ви не става ясно кой и как е установил посочените нарушения. В този смисъл – ще издържат ли пред съда аргументите Ви за отнемане на разрешението, позовавайки се на споменатите текстове?

**София, 23.09.2015г. Народени представители:**

 **Тунчер Кърджалиев**

 **Хасан Адемов**